ΓΡΑΠΤΗ ΕΡΩΤΗΣΗ E-1137/97 υποβολή: Carlos Pimenta (PPE), Willy De Clercq (ELDR), Franco Malerba (UPE), Carole Tongue (PSE) και Giorgos Dimitrakopoulos (PPE) προς την Επιτροπή (24 Μαρτίου 1997)

Θέμα: Κατάσταση στο Ευρωπαϊκό Σχολείο Βρυξελλών Ι (Uccle)

Οι Ευρωπαϊκές Κοινότητες (καθώς και τα κράτη μέλη) είναι συμβαλλόμενα μέρη της Σύμβασης περί καθεστώτος των Ευρωπαϊκών Σχολείων (απόφαση 94/557/ΕΚ, ΕΥΡΑΤΟΜ ((ΕΕ L 212 της 17.8.1994, σελ. 1)) και 94/558/ΕΚΑΧ ((ΕΕ L 212 της 17.8.1994, σελ. 15)) της 17ης Ιουνίου 1994). Οι Ευρωπαϊκές Κοινότητες εξάλλου, μέσω του άρθρου Α-327 του Γενικού Προϋπολογισμού 1997, συμβάλλουν με ποσόν ύψους 98.302.000 Ecu στη χρηματοδότηση των σχολείων και συγκεκριμένα με 6.255.298 Ecu για τις δαπάνες λειτουργίας των ακινήτων και με 5.896.683 Ecu για τις δαπάνες εξοπλισμού και λειτουργίας.

Υπό αυτές τις συνθήκες ποιές πρωτοβουλίες προτίθεται να αναλάβει η Επιτροπή ώστε να αντιμετωπίσει την ανησυχητική κατάσταση που δημιουργήθηκε στο Ευρωπαϊκό Σχολείο Βρυξελλών Ι (Uccle), λαμβάνοντας υπόψη τα ακόλουθα:

- Ο Υπουργός Δημοσίων Έργων του Βελγίου, καθώς και η Διεύθυνση Κτιρίων, προτίθενται να κτίσουν παράρτημα στο Ευρωπαϊκό Σχολείο Βρυξελλών Ι προκειμένου να υποδεχθεί τμήμα του δημοτικού στην τοποθεσία της Rue Berkendael, δίπλα στο μελλοντικό «Ομοσπονδιακό Κέντρο Κλινικής Παρατήρησης Σεξουαλικών Εγκληματιών» που προβλέπεται στο πλαίσιο της νομοθεσίας για τη σεξουαλική κακομεταχείριση των ανηλίκων (απόφαση του Συμβουλίου Υπουργών του Βελγίου της 30.8.1996),

- γονείς μαθητών του Ευρωπαϊκού Σχολείου (ψήφισμα της Γενικής Συνέλευσης της Ένωσης Γονέων, 30.1.1997) «απορρίπτουν κατηγορηματικά το σχέδιο αυτό. Εκφράζουν τον αποτροπιασμό τους για το ότι οι βελγικές αρχές μπόρεσαν να διατυπώσουν μια τέτοια πρόταση και εκπλήσσονται που ο διευθυντής του σχολείου την απεδέχθη»,

- η Διεύθυνση Κτιρίων προχωρεί στις μελέτες και λοιπές προπαρασκευαστικές ενέργειες ενώ το Ανώτερο Συμβούλιο του Σχολείου δεν έχει ακόμη γνωμοδοτήσει όσον αφορά την επιλογή του χώρου,

- τα ευρωπαϊκά θεσμικά όργανα, βάσει της σταθερής νομολογίας του Ευρωπαϊκού Δικαστηρίου έχουν γενικό καθήκον αρωγής έναντι του προσωπικού τους και δεν μπορούν επομένως να αγνοήσουν την ομόφωνη γνώμη της Ένωσης Γονέων που ως επί το πλείστον είναι υπάλληλοι της Ένωσης.

Απάντηση του κ. Liikanen εξ ονόματος της Επιτροπής (16 Μαΐου 1997)

Το Ανώτατο Συμβούλιο, διακυβερνητικός οργανισμός αρμόδιος για τα Ευρωπαϊκά Σχολεία, πληροφορήθηκε κατά την τελευταία συνεδρίασή του στις 28 και 29 Ιανουαρίου 1997 ότι οι δικαστικές αρχές του Βελγίου είχαν την πρόθεση να εγείρουν κέντρο υψηλής ασφάλειας για δράστες εγκλημάτων πολύ κοντά στο Athιnιe de Berkendael, κτίριο το οποίο έχουν παραχωρήσει οι βελγικές αρχές για την προσωρινή στέγαση των μαθητών του ευρωπαϊκού σχολείου των Βρυξελλών Ι (Uccle) κατά τις εργασίες ανακαίνισης του σχολείου αυτού.

Το Ανώτατο Συμβούλιο, μέσω του εκπροσώπου του, ζήτησε στις 31 Ιανουαρίου 1997 από τις αρμόδιες βελγικές αρχές να του δώσουν συγκεκριμένες πληροφορίες για το είδος του ιδρύματος που θα κτιστεί κοντά στο σχολείο του Berkendael και για τα μέτρα που προβλέπονται για την εξασφάλιση της απόλυτης ασφάλειας των παιδιών που θα κληθούν να φοιτήσουν στο σχολείο αυτό.

Κατά τη συνεδρίασή του στις 22 και 23 Απριλίου 1997, το Ανώτατο Συμβούλιο επελήφθη του θέματος και, όπως έπραξε και ο σύλλογος γονέων, απέρριψε το Athιnιe de Berkendael ως ακατάλληλο. Επίσης, τόνισε ότι είναι ανάγκη να επιταχυνθούν οι εργασίες κατασκευής του 3ου σχολείου που αποτελεί την καλύτερη λύση για την οριστική επίλυση των προβλημάτων κορεσμού και ασφάλειας όχι μόνο του ευρωπαϊκού σχολείου Βρυξελλών Ι (Uccle) αλλά και εκείνου των Βρυξελλών ΙΙ (Woluwι).

Η Επιτροπή, δεδομένου ότι ενδιαφέρεται ιδιαίτερα για την απρόσκοπτη λειτουργία των ευρωπαϊκών σχολείων, θα δώσει ιδιαίτερη προσοχή στην εξέλιξη του θέματος αυτού και θα φροντίσει ώστε να βρεθεί η πιο κατάλληλη λύση.